“Ek kom uit ’n familie propvol onderwysers. My ma, Paddy Swanepoel, was my mentor. Sy het destyds met ’n skool vir gestremde kinders begin hier op Uitenhage. Dié skool het later jare ontwikkel tot Drostdy Werkplek soos ons dit vandag ken,” sê Eileen.
“Destyds toe my ma haar skool moes opgee kon ek nie verstaan hoekom sy so emosioneel was nie. Ek’t vir haar gesê dis net ’n skool, maar vandag verstaan ek hoekom sy so gevoel het. Ek voel presies dieselfde oor Pierie Wierie, want dit is my baby wat nou al dertig is.
“Na my ma se aftrede het sy haar glyplank wat by haar skool was vir my gegee. Net daar het ek besluit ek wil ook ’n skooltjie hê. En dit was die begin van Pierie Wierie hier in Carinus-rylaan.”
Drie dekades later spog Eileen nie net met haar ma se oorspronklike glyplank op haar speelterrein nie, maar ook met ’n rondom- talie, die enigste op Uitenhage by ’n kleuterskool.
“Ons lag nou nog, want toe ons twee begin het, was ons binne ’n halfuur klaar met die dag se werk. Dit moes ons vir vier ure besig hou! My ma sê toe, as daar tyd oor is laat die kindertjies toilet toe gaan. Toe sê ons, ons het hulle seker twaalf keer laat gaan en hande was en alles!
Pierie Wierie is ’n multikulturele skool en bied ook nasorg vir graad 1 tot 7 leerders van Handhaaf aan. Daar is tans 65 leerders wat in die middae by Pierie Wierie vir nasorg inboek.
“Baie, baie liefde vir die kinders en baie, baie geduld is nodig om ’n kleuterskool met sukses te bedryf.”
“Die Here het vir elke kind ’n pa en ma gegee. Die Here het goedgedink dat die ouers ’n kind moet lei, maar nou lei die kinders die ouers.”
Tog sê Eileen, sal die liefde vir kinders, deeglike opleiding, dissipline en baie geduld altyd die resep bly om ’n kind te laat gedy in sy of haar opvoedingsperiode.